Papersnake/gushiwen huggingface dataset:
北归三首 其三
曾巩（宋代）

江海多年似转蓬，白头归拜未央宫。堵墙学士惊相问，何处尘埃瘦老翁？
次韵钱伸仲
葛胜仲（宋代）

四年五度访郊村，苜蓿羹稀不厌贫。清韵喜逢须展戟，奥篇仍睹笔书银。

一筇岩壑幽栖地，五两江湖自在身。他日愿陪鸡黍社，贵邻应不买增珍。
邹宣德挽词二首 其二
郭祥正（宋代）

静乐畴能匹，翛然几杖间。有儿专使节，无念落尘寰。

流水归何处，孤云去不还。成仙应蜕骨，谁谓掩泉关。
耄志十首
刘克庄（宋代）

甫入乌台宾客贺，举朝侧耳听抨弹。
臣方抗奏婴龙颔，上已批依免豸冠。
皦日方中宁有蔽，佞山一拔了无难。
追攀老艾吾安敢，聊喜词臣不辱官。
怀寄周元翁十首之
贺铸（宋代）

周郎走王都，马足尘翻波。
贺老宦江夏，无人惊雀罗。
出处躁静间，奈此贫病何。
平生解指誓，晚境忽婆娑。
迫死不得休，前言食已多。
尚敢厌闲冷，欻为赴火蛾。
送李尧咨赴官山阳
刘弇（宋代）

长离飞从丹穴傍，刷羽渤澥赍扶桑。旦经昆崙莫砥柱，玉山之黍聊充肠。

历览五都遍九土，一朝翩然归女床。夫子故家本山阳，憔悴一官才故乡。

时人等闲得重糈，君家扑满无馀藏。相逢海上真偶尔，毕趣论心良慨慷。

不无幅巾迟萧散，况有逸爵挥淋浪。酒酣调笑不嫌靳，共指■■饥鸢翔。

萧晨八月渚红香，水风泛入客衣凉。溪头艇子送急桨，轻赍谁识王阳装。

恨无佳设缀行色，匣剑欲解惭非良。淮山刻作秋来瘦，淮水刮眼清如霜。

谢公何日东南下，别浦应寻临汝郎。
寄伯华
佘翔（明代）

忆昨秋风别晋安，几回离恨月中看。丰城龙剑何时合，碧海鲛绡此夜寒。

逐客萧条兰作佩，故人潦倒鹖为冠。天涯多少相思梦，尺素无由托羽翰。
凄其岁晚不胜乡国坟墓之情再得四篇赠宗之
敖陶孙（宋代）

红尘暗九衢，生白有我室。
山平拄笏颐，月满横琴膝。
三年蛮府掾，不愧纸尾笔。
梦从南海君，供我波罗蜜。
送王石谷恽正叔
顾祖禹（清代）

秋色牵衣户半扃，君行应念此园亭。桐枝濯濯侵檐绿，竹叶垂垂带雨青。

别意欲言思转涩，愁怀难解酒无灵。漫劳握手增惆怅，他日还添两鬓星。
雁
顾非熊（唐代）

逐暖来南国，迎寒背朔云。下时波势出，起处阵形分。

声急奔前侣，行低续后群。何人寄书札，绝域可知闻。
木兰花慢（追和晁次膺）
王之道（宋代）

对春光淡沲，烟冉冉、日迟迟。渐红入桃溪，青回柳陌，莺刷金衣。红池。竞求友去，恼佳人、幽恨上蛾眉。应念年时追逐，妆余为带交枝。

芳菲谁共赏游嬉。何处马如飞。□不道新来，牵肠惹肚，暗减腰肢。须知。乍寒乍暖，褪朱唇、又过海棠时。已约姚黄魏紫，留花等待伊归。
高风台歌
项安世（宋代）

台之高不知其几仞兮，但见燕雀仰视如冥鸿。
风之来不知其几里兮，但见南海北海声逢逢。
我时醉卧洞庭之北巴山东，耳边澒洞呼汹怖杀侬。
起来欠伸拍鸿蒙，问谁作此狡狯变化惊盲聋，
乃是清江江上盘园翁。翁本自与时人同，
袍带靴笏从儿童。亦赏随牒作小史，
亦赏建纛称元戎。偶然兴自返盘园中，
意行倦止由心胸，岂与郢中小儿论雌雄。
儿曹颠倒鸡著笼，金朱眯眼视梦梦。
仰见騄骥脱鞅行青空，便欲俎豆老子配食蜚廉宫。
纷纷俗论安足穷，二三君子中龙。
南安太守科甲高，袖有桂馆之香风。
庐陵相公名位高，笔有造行之春风。
雨岩居士卧榻高，句有湖海之英风。
三君合谋奏天公，急羁此老勿使慵。
国于羊角九万里，奄有九霄寒露之空蒙。
封师巽伯为附庸，不许抗表辞官封。
向来挂冠冠愈穹，老子一笑朱颜红。
丙辰二月二日喜晴
释行海（宋代）

十分花气醉春情，拂晓先闻百舌声。
白玉摇鞭芳草暖，踏青时节雨初晴。
送孟六归襄阳（一作张子容诗）
王维（唐代）

杜门不复出，久与世情疏。以此为良策，劝君归旧庐。

醉歌田舍酒，笑读古人书。好是一生事，无劳献子虚。
送人
释元肇（宋代）

疏雨梧桐滴滴秋，凉吹别袂上归舟。釜山青立苍茫外，潮落潮生一点愁。
寓利津公馆即壁间韵纪事
王鼎（清代）

沾城东望接清流，景物荒凉雹后秋。客里不堪闻野哭，封章欲上叹无由。
依韵和丁元珍见寄
梅尧臣（宋代）

我从江南来，挂席江上正。
轻舟自行速，不与风力竞。
乃省少时学，强勉无佳兴。
初如弄机杼，未解布丝经。
利器昧其时，或反授人柄。
及亲贤豪游，所尚志已定。
不厌朝市喧，不须山林静。
不为煦煦妍，不为严严冰。
遇物理自畅，区处剧操令。
仍类楚野竹，忽从孤根迸。
便成翠琅玕，久与风霜硬。
虽然达吾真，谁复究毕竟。
世间忘坦途，尽欲求密径。
唒我是迂疏，宜乎今蹭蹬。
蹭蹬诚可差，所偶亦已并。
晚逢二三友，喜饮恨多病。
道路何邅回，季秋越春孟。
平生景慕者，邂逅出天幸。
接迹犹谓荣，况此声颜并。
实惭寡时用，又顾无奇行。
爱之不忍去，自旦还至暝。
在昔浊世贤，徒知清酒圣。
但用醉为娱，一老少不更。
稍思桃源人，翩尔乘渔艇。
寻花逐水往，岂念衰与盛。
歌讴非俗情，山响自答应。
以此谢君劝，微言期略听。
衮衮不足为，试共幽人评。
寄五师北山讲主
释云岫（宋代）

一书不问不相违，指迹慕归谁救迟。
莺脰湖边官驿路，舟车十里到凫矶。
巴陵逢洛阳邻舍（一作书情逢故人）
耿湋（唐代）

因君知北事，流浪已忘机。客久多人识，年高众病归。

连云湖色远，度雪雁声稀。又说家林尽，凄伤泪满衣。
和同寅鸡鸣寺韵
夏鍭（明代）

二里城西路，双林拥贝宫。鸟啼禅榻静，花散佛衣红。

山堕明湖里，人游碧落中。五云飞北极，江尽望无穷。
袷飨太庙
佚名（隋代）

赫赫閟宫，笔亲合食。
宸襟蠲洁，构鬯芬声。
牲牢在俎，金石在庭。
莫重者裸，慈嘏来宁。
自天平游灵岩次胡古愚韵
干文传（元代）

两峰阊门西，突兀俯众丘。昔年歌舞地，潺湲水空流。

岿然白云祠，祀事久益修。尚书献纳后，聊复吴中游。

东阳二佳士，并驱驷玉虬。相从泉石间，共赏花竹幽。

振步极玄览，万象输吟眸。笑语落空谷，转觉吾生浮。

登高固能赋，一洗千古愁。日暮微风发，山气凉如秋。

老禅亦好事，款曲邀人留。清泉出岩窦，浊醪过墙头。

吾曹亦何幸，去去同仙舟。
登粤秀山
伦以谅（明代）

攀萝犹觉苧衣单，短壑松阴午亦寒。孤鸟带风来郭外，片云浮雨过江干。

高低远树如烟织，浓淡青山入画看。万里晴空堪眺望，晚来杯酒正交欢。
九日侍宴诗
萧子良（南北朝）

月展风转，层台气寒。高云敛色，遥露已团。式诏司警，言戾秋峦。

轻觞时荐，落英可餐。
偶憩破寺
李龏（金朝）

当轩水渍一池苔，竟日无人见客来。飞鸟忽从花下出，游僧恰自雨中回。

半边枯树雷烧破，几段残碑雪冻开。檀施只今何处在，金容冷对石炉灰。
晓起
傅范淑（清代）

丝丝绿柳绾朝烟，燕子衔泥去复还。花外白云呼不起，日高犹抱石根眠。
过三衢，徐载叔采菊载酒，夜酌走笔二首
杨万里（宋代）

疾风动地雨倾荷，一事商量君信麽。
试问糟床与檐溜，雨声何似酒声多。
从萧君来茶二首
赵蕃（宋代）

园官阙菜犹形讽，年例求茶可欠诗。
为报萧郎勿多怪，已令汲涧拾松枝。
南山罗汉赞十六首
黄庭坚（宋代）

佛光影中大杜多，八万细行灭尘劳。
爱护有情如眼目，胡奴来供滤水囊。
手持白拂起清风，奉持所闻佛直指。
小根魔子欲横戈，弓折箭尽皆消霣。
马文祥寄五气朝元垆至 其一
陈献章（明代）

隐者年来少在山，白云几片落人间。玉台小径蓬蒿底，吾对吾垆尽日閒。
水
徐夤（唐代）

火性何如水性柔，西来东出几时休。莫言通海能通汉，

虽解浮舟也覆舟。湘浦暮沈尧女怨，汾河秋泛汉皇愁。

洪波激湍归何处，二月桃花满眼流。
送杜仓曹往沧洲觐叔常侍
许棠（唐代）

浮阳横巨浸，南巷拥旌旃。别带秦城雨，行闻魏国蝉。

碛鸿来每后，朝日见常先。东鄙云霞广，高林间水天。
郡楼望嵩少作
宋庠（宋代）

旷荡三河阔，东西二室连。
埋云峰树短，抱日岭霞鲜。
黛压周南野，岚薰鞏右天。
峥嵘元气外，磅礴太虚前。
斜麓横包壑，倾崖碧逗烟。
巢荒尧客隐，笙断洛储仙。
夙尚临风结，幽怀傃里县。
功名青史后，才器散樗边。
整顿登山屐，签题炼药篇，
采芝应有路，种玉得无田。
喻指存真契，如灰息世缘。
寄声鸾鹤侣，千载共来旋。
寄秋塘
韩淲（宋代）

寄语秋塘翁，谢借渊明诗。俄而两三年，未尝不诵之。

翁昔游钱湖，日日载酒嬉。我方坐筦库，逐势利奔驰。

惟恐尘埃多，忘却山水奇。所以从翁借，欲公知我为。

秋塘夫如何，蒲荷净涟漪。塘上客谁来，宁作宋玉悲。

胸蟠夜光寒，健笔愈陆离。西风一吟讽，万事都若遗。

应笑我投閒，犹能咏于斯。渊明闭关辈，翁亦老苦锥。

怅然复归翁，起我百世思。
再次韵
邓肃（宋代）

我闻张微子，仰天能服雾。
又闻填海神，挥鞭石欲骛。
二子呼不来，登山自纠屦。
雷鼓速云阵，忽忽千岩布。
谁云九万隔高穹，玉女笑眼逼人红。
银浦遂倾瓜蔓水，雪浪欲浮天梁宫。
孤孙得糟时哺翁，汎汎浮家烟浪中。
竞呼力士来西域，临江吹缩十丈龙。
那知夏雨逢甲子，身如猪鸭不须鄙。
赤松作此岂无谋，门生主兵渠主水。
长江正欲截苻坚，夜亡智伯水如天。
此功朝成暮可霁，便当对月饮青田。
一雨从今十日约，要赓丰年入弦索。
凭君唤取阿戎俱，笑上天门同软脚。
庆尚书八十
李刘（宋代）

宝唐佳气夜充闾，八十尚书古所无。
勘破赵州行脚案，展开老子出关图。
五房孙各了官事，千户侯封食税租。
若问蹯溪钓渔叟，先生应道没工夫。
上巳成季召会于西溪会上赋诗须多韵仍用故事
李复（宋代）

华林园中千金堤，铜龙吐水天泉池。
八公山下刘安台，城郭周围杂花开。
流金宝剑为秦出，彩鷁羽觞浮洛来。
著处祓除务是日，西关千人万人出。
脩脩美竹带林高，激湍远照崇山碧。
主人济南旧词伯，芸阁铅丹事书册。
载酒展席俯长流，一饭未尝留俗客。
拂地低回舞袖翻，萧管哀吟动魂魄。
天晴初暖云自娇，风柔徐动花无力。
气酣倾倒不自惜，屡顾空尊有愁色。
岂学飞蚊一饷乐，论文清心听鸣镝。
诗坛誓众军令严，立表不漏不容刻。
神意惨淡諠谑寂，叠简摇毫辞举白。
欲徵故事入新语，挚虞追叹惭束晰。
山阴衣冠交履舄，千载风流传不息。
茧纸墨妙龙凤飞，远近家鸡皆敛翼。
明年此会恐难得，俯仰之间已陈迹。
来者兴叹感斯文，后之视今今视昔。
乙亥十月往平定早发土门宿故关书所见
刘因（元代）

风烟全赵如平掌，失脚山城梦犹想。土门一缕汉时天，万古行人为谁仰？

指似劲敌谈笑中，为状羸仆忍寒强。当年鼓角如可闻，急著清吟和林响。

远山宛欲来相迎，近山留人屹相向。或从井底忽登天，倚伏已能先想像。

平生爱山真恶谶，今日果为山所网。昨朝爽翠拥修眉，最恨高楼负清赏。

壮怀郁郁闷欲绝，安得凌风恣吾往。天教石顶放一头，驶若骅骝脱羁鞅。

山灵努力出奇供，只恐先生驾虚枉。万壑霜松动悲啸，极目云烟埋莽苍。

北门形势护中原，办与奸雄增技痒。太行横绝半九州，留在平原几尘坱。

何人为我起六丁，嵯峨尽堕天宇朗。千年再挽神禹功，恍若鸿流开四象。
好事近
朱敦儒（宋代）

短棹钓船轻，江上晚烟笼碧。塞雁海鸥分路，占江天秋色。

锦鳞拨刺满篮鱼，取酒价相敌。风顺片帆归去，有何人留得。
行者求僧
释居简（宋代）

尝尽丛林苦与甜，九天雨露未曾沾。相逢作者开青眼，千尺浮图看合尖。
丙子丁丑年避难南山之西坑今春投北山两雪窦
陈著（宋代）

西坑曾避难，今又一西坑。
十有四年梦，两番多事惊。
天乎存老息，地亦定前名。
何动不关命，怡然心气平。
蓬洲晚登一览楼自酌次壁间韵二首 其一
翁万达（明代）

危楼百尺起孤岑，落日登临兴不禁。天近自无尘俗到，江空时有蛟龙吟。

纤云依树巧疑坠，明月满城凉欲侵。华盖高高悬紫极，不妨独对酒杯深。
秦吉了－哀冤民也
白居易（唐代）

秦吉了，出南中，彩毛青黑花颈红。耳聪心慧舌端巧，

鸟语人言无不通。昨日长爪鸢，今朝大觜乌。

鸢捎乳燕一窠覆，乌啄母鸡双眼枯。鸡号堕地燕惊去，

然后拾卵攫其雏。岂无雕与鹗，嗉中肉饱不肯搏。

亦有鸾鹤群，闲立高飏如不闻。秦吉了，人云尔是能言鸟，

岂不见鸡燕之冤苦。吾闻凤凰百鸟主，

尔竟不为凤凰之前致一言，安用噪噪闲言语。
上河东公启
李商隐（唐代）

商隐启：两日前，于张评事处伏睹手笔，兼评事传指意，于乐籍中赐一人，以备纫补。某悼伤以来，光阴未几。梧桐半死，方有述哀；灵光独存，且兼多病。眷言息胤，不暇提携。或小於叔夜之男，或幼于伯喈之女。检庾信荀娘之启，常有酸辛；咏陶潜通子之诗，每嗟漂泊。所赖因依德宇，驰骤府庭。方思效命旌旄，不敢载怀乡土。锦茵象榻，石馆金台，入则陪奉光尘，出则揣摩铅钝。兼之早岁，志在玄门，及到此都，更敦夙契。自安衰薄，微得端倪。

至于南国妖姬，丛台妙妓，虽有涉於篇什，实不接於风流。况张懿仙本自无双，曾来独立，既从上将，又托英寮。汲县勒铭，方依崔瑗；汉庭曳履，犹忆郑崇。宁复河里飞星，云间堕月，窥西家之宋玉，恨东舍之王昌。诚出恩私，非所宜称。伏惟克从至愿，赐寝前言，使国人尽保展禽，酒肆不疑阮籍。则恩优之理，何以加焉。干冒尊严，伏用惶灼。谨启。
寄乡友
林尚仁（宋代）

此身拘不得，暮楚又朝吴。
故国几人在，三年一字无。
天风潮信急，江月雁声孤。
久不看明镜，年来有白须。
满江红（仓江分韵送晏钤干词）
吴泳（宋代）

元帅筹边，谁肯办、向前一著。大丞相、孙儿挺伟，素闲兵略。杨柳依依烟在眼，檀车啴々春浮脚。更何妨、二十五长亭，横冰槊。

登剑栈，怀关洛。机易去，愁难割。岂而今全是，从前都错。鹿走未知真局面，兽穷渐近空篱落。早经营、勋业复归来，江头酌。
拟古
李待问（明代）

十载从军建羽旄，凤楼西去接临洮。三秋月照龙沙白，九日霜飞雁塞高。

夜夜孤鸾巢翡翠，年年战马迓蒲萄。何人为扫燕然石，一曲铙歌指大刀。
老夫辞荣里居行年八十酒间漫成拙句二首述意而已不以示外也 其一
张纲（宋代）

莫笑樽前白发翁，曾骑竹马戏元丰。年弥八帙痴顽在，身荷三朝宠眷隆。

绿野敢将前哲比，香山幸有老人同。兴来尚欲寻幽去，收拾残春杖屦中。
刘公父新理花畦约赏菊因成乐轩行
陈藻（宋代）

旧屋早易主，新椽办无钱。
帡幪托亲友，蹉跎经岁年。
碎累入安托，只身出随缘。
引腹挂蛛网，移檐饵羽鲜。
所愧历游赏，不劳携馔筵。
美名吾敢僭，茂实众推先。
但名长乐郡，谁拟地行仙。
玉融未遍眼，银发久垂肩。
何况县十二，欲周里数千。
轩斋或寄寓，宿食辄留连。
公父白日暇，后园清兴牵。
种花成趣易，席草觉情宣。
犬鸡交巷陌，风月自林泉。
匼匝山围野，晴明霞散天。
红萸把虽过，黄菊采犹怜。
咏我昔人文赋，泛渠今酒舡。
题施子安家藏萧翼赚得僧辨材兰亭卷
王恭（明代）

兰亭禊事迹空陈，片石犹传定武真。自是宸居贪玩物，不关萧翼解瞒人。
葑山
林逋（宋代）

淤泥肥黑稻秧青，阔盖深流旋旋生。
擬倩湖君书版籍，水仙今佃老农耕。
端午中黄亲招饮齐明楼分韵得榴字
朱同（明代）

五月春花树，墙头有火榴。情因亲故重，酒为倡酬留。

山色入窗满，溪声绕座流。何须问蓬岛，只此是丹丘。
东坡
苏轼（宋代）

雨洗东坡月色清，市人行尽野人行。
莫嫌荦确坡头路，自爱铿然曳杖声。
和秀野蕲簟之句
朱熹（宋代）

史君两鬓尚青青，学道仍抛后院笙。溽暑快眠知簟好，晚凉徐觉喜诗成。

人从蕲水当年寄，诗比韩公此日清。坐对更深谁是伴，唯应阙月共长庚。
题愁
许浑（唐代）

聚散竟无形，回肠百结成。古今销不得，离别觉潜生。

降虏将军思，穷秋远客情。何人更憔悴，落第泣秦京。
荼蘼二首 其二
刘敞（宋代）

明红暗紫竞芬菲，送尽东风不自知。占得馀香慰愁眼，百芳无得似荼蘼。
李献甫於南海魏侍郎得椰子见遗
梅尧臣（宋代）

魏公番禺归，逢子芜江口。
赠以越王头，还同月支首。
割鲜为饮器，津浆若美酒。
我独愧先生，馔致崇师友。
应知愈饥渴，况是怀思久。
临江仙（席上和呈中散兄及吴令）
葛胜仲（宋代）

宝观岧山尧飞雉堞，登临恍欲升仙。野桃官柳衬吴天。春风寒食夜，遗恨在封绵。

闻道东溟才二里，银涛直与天连。凭谁都卷入芳尊。赋归欢靖节消渴解文园。
送莫内翰五首
释慧空（宋代）

今者丛林走大声，不言无眼只无睛。
愿公善保千钧重，莫管他家热椀鸣。
喜康将军见访
刘禹锡（唐代）

谪君愁寂似幽栖，百草当门茅舍低。夜猎将军忽相访，鹧鸪惊起绕篱啼。
粹老使君前被召约往它山谒善政侯祠既不果以
舒坦（宋代）

长江滚滚西南流，秋水时至狂不收。
大浪似屋山欲浮，王侯神智禹所啾。
万鬼琢石它山幽，梅梁赑屃卧龙虬。
咄嗟湍骇就敛揫，巨灵缩手愚公羞。
障成十里沙中洲，支分脉引听所求。
赤旱稽浸民不忧，那得虫蝗随督邮。
汙邪瓯窭满车篝，斯民饱暖何以酬。
庙貌突兀寒滩头，岁岁鸡黍祠春秋。
老农击鼓稚子讴，当时人物纷雁鸥。
岂无鼎食腰金俦，朽骨往往空蒿丘。
姓名几复人间留，唯侯惠施膏如油。
江声浩浩风飂飂，于古不见使人愁。
拔俗万丈山标崷，使君不减裴商州。
下车百蠹随锄耰，一笑四境无疮疣。
天闲老步须骅骝，已闻归作金华游。
钦贤访古意未休，画船载酒岸鸣驺。
约我与往置脯{左月右肃}，冠盖纷纷暇莫偷。
搔首怅望情绸缪，我问使君亦何尤。
西湖万顷蛟龙湫，几年荒茀今则修。
鼛鼓弗胜财不掊，长堤岌嶪高岑楼。
写有会兮荡有沟，余波北注引漕舟。
桑麻被野禾连畴，鸣鹤白鸟杂游鯈。
菰蒲菱芡餍采搜，柳杨成幄荫道周。
耕渔呼歌赢病瘳，使君之赐侯可侔。
天边旌旆看悠悠，父老雪涕争攀輈。
地僻借恂恨无由，高文摛秀春华抽。
丰碑崒嵂鑱银钩，千年空此留海陬。
君知此日思君不，还如今日人思侯。
乙酉元日新添馆中喜晴
杨慎（明代）

白日临元岁，玄云放晓晴。
城窥冰壑迥，楼射雪峰明。
客鲤何时到，宾鸿昨夜惊。
离心似芳草，处处逐春生。
感寓 其七十五
朱诚泳（明代）

绝代有佳人，盈盈擅风流。裹头初入室，丑妇争为仇。

君看技术初，忌嫉交怨尤。文人亦相轻，诋斥多不侔。

孙庞初共学，藏修亦同谋。忌心一以兴，对面操戈矛。

安得万黄鸟，九鼎荐为羞。坐令天下人，其心同休休。
华严寺
吴泳（宋代）

才上华严第一山，倚天双阙不曾关。
白花紫柏漫山路，犹觉桃源在世间。
延庆寺
魏杞（宋代）

开山何日事，断碣卧荒榛。
食尽僧行脚，兵来佛舍身。
烧痕侵殿址，租额累山邻。
可是天魔盛，谁能问大钧。
中秋不见月
陈与义（宋代）

去年中秋端正月，照我霑襟万条血。
姮娥留笑侍今年，净洗金觥对银阙。
高唐妬归心不闲，招得对姨同作难。
岂惟恨满月宫里，肠断西山吴采鸾。
却疑周生怀月去，待到三更黑如故。
人间今乏赵知微，无复清游继天柱。
南枝乌鹊不敢哗，倚杖三叹风枝斜。
明年强健更相约，会见林间金背螟。
观潮行
黄景仁（清代）

客有不乐游广陵，卧看八月秋涛兴。伟哉造物此巨观，海水直涛心飞腾。

瀴溟万万夙未届，对此茫茫八埏隘。才见银山动地来，已将赤岸浮天外。

砰岩磓岳万穴号，雌呿雄吟六节摇。岂其乾坤果呼吸，乃与晦朔为盈消。

殷天怒为排山入，转眼西追日轮及。一信将无渤澥空，再来或恐鸿濛湿。

唱歌踏浪输吴侬，曾赍何物邀海童。答言三千水犀弩，至今犹敢撄其锋。

我思此语等儿戏，员也英灵实南避。只合回头撼越山，那因抉目仇吴地。

吴颠越蹶曾几时，前胥后种谁见知。潮生潮落自终古，我欲停杯一问之。
寒夜同袭美访北禅院寂上人
陆龟蒙（唐代）

月楼风殿静沉沉，披拂霜华访道林。鸟在寒枝栖影动，

人依古堞坐禅深。明时尚阻青云步，半夜犹追白石吟。

自是海边鸥伴侣，不劳金偈更降心。
山间偶成二绝
王炎（宋代）

隔枝啼鸟唤幽梦，排闼青山无世情。
绿树阴阴遮日影，虚窗卧看白云行。
昭武刘圻甫以{山栗}篁隐居图求诗
戴复古（宋代）

相对两山碧，春风摇绿篁。
一巢云建造，三涧水宫商。
谷口躬耕稼，盘中歌寿昌。
桃花认行路，他日访刘郎。
长沙夜雨
黄德燝（明代）

江面初生一缕阴，霏霏尽作老龙吟。飘来远屿归帆湿，维向芦花伴宿禽。
韩子华约游园上马後雨作遂归
梅尧臣（宋代）

谁约玩春物，狂风云骤开。
摆丛多落蕊，蔽路足昏埃。
逆水燕迎雨，将生鹅怕雷。
嵇康今转懒，骑马半途回。
大行皇太后挽歌词三首 其二
韩愈（唐代）

威仪备吉凶，文物杂军容。配地行新祭，因山托故封。

凤飞终不返，剑化会相从。无复临长乐，空闻报晓钟。
客怀三首 其三
江源（明代）

百感中来不自由，乡关迢递古交州。

十年客路惊华发，万里风烟接素秋。

三楚故人皆是梦，百壶芳醑岂消忧。尘缨未濯今如此，回首更惭江上鸥。
冬日过甘泉驿
宗元鼎（清代）

记得当年来古驿，马鞭带雪系楼前。双柑香溅佳人手，半臂寒添酒客肩。

忽见荒堤摧暮草，空伤衰榭没寒烟。风尘满目深惆怅，却望谁家寄醉眠？
次韵徐景端席上
周权（元代）

洞庭霜橘包黄银，海边丹荔输闽珍。高堂开筵荐华俎，风味隽闽怀芳新。

蒸花厌玉饤鹅炙，雕盆犀箸行鲜鳞。纷纷歌管奏名妓，秩秩簪履罗佳宾。

芳尊细酌绿琬琰，宝罽共拥红麒麟。烧残绛烛转留客，疑有四角生车轮。

书生商歌风雨室，此志郁郁何由伸。短衣穿肘不掩胫，五穷相与为雷陈。

青阳开动生意达，短翅亦拟凌空云。豫章远志各有适，黄钟瓦缶俱陶钧。

且安粗粝槃涧滨，未厌紫豉羹吴莼。
秋江独钓二首 其一
邓林（宋代）

老翁何事苦垂竿，霜落吴江水已寒。徒有鲈鱼堪作脍，明时谁肯便休官。
夜得二绝寄子华
陆文圭（元代）

难鸣风雨思君子，雁过潇湘忆故人。
别去情怀浑欲醉，梦回诗笔已如神。
柳山诸诗八首 其三 杏坛
顾璘（明代）

渔父讥仲尼，孤凤遂辞楚。谁留坛树枝，摇花映江渚。

明明虞夏谟，白首困行旅。临河歌猗兰，千载复谁语。
和王夷仲咏施粥
吴芾（宋代）

伊昔岂无旱，赫日流金石。
伊昔岂无水，巨浸连天白。
未若去岁岂，飘忽几终夕。
时方属新秋，稻子半黄赤。
倏然卷地来，一扫不遗力。
但觉田亩空，不见仓箱积。
余祸及吾民，来春有饥色。
巡门粥妻子，不足充贵籴。
往往成流离，有家归不得。
我方还里闾，正值此艰厄。
有心怀拯救，不寐欲通昔。
念无捐廪人，此意空愤激。
民饥犹己饥，吾宁忍独食。
作糜倒瓶粟，恨不及九百。
纠合族与隣，乐从有吾叔。
岂但一时利，永作他年额。
要令里中人，自此长饱德。
虽或有凶年，不复更他适。
郑罕与宋乐，未足为匹敌。
施厚报必丰，会须看他日。
嘉禾百咏 其三十 嘉禾墩
张尧同（宋代）

寂寞黄龙后，纷然垄上碑。废兴无处问，空咏草离离。
词变 杨柳枝 其九 变阿那曲
丁澎（清代）

地窣裙拖绿草芳。行人赚得印泥香。缕金歌罢红颜笑，倚倦屏山春恨长。
寄中中老稚
许必胜（宋代）

客久归无计，家书懒再看。
寄声花郑重，为报竹平安。
诗酒吾能老，饥寒汝自宽。
今年新酿熟，收拾钓鱼竿。
秋雨怀友生
寇准（宋代）

江城秋雨歇，孤坐役吟身。
草色荒三迳，虫声满四邻。
边鸿来已近，庭叶落还频。
对此空搔首，无由面故人。
延祥寺
孙直臣（宋代）

雷雨随车上宝坊，僧夸山味最悠长。
地灵终日无尘到，天净常时见海光。
神雀羽毛多隐晦，卧龙头角本轩昂。
石楼本是通仙路，十里香灯属梵王。
沈雨若自常熟过访（时喜得受之书）
钟惺（明代）

见君疑旧识，不必故人书。
所念久离别，欣闻近起居。
朋来鸿雁后，雨止菊花初。
得问虞山树，寒红三月如。
朝中措（立夏日观酴醿作）
管鉴（宋代）

一年春事到酴醿。何处更花开。莫趁垂杨飞絮，且随红药翻阶。

莫游老矣，肯因名宦，孤负衔杯。寄语故园桃节，明年留待归来。
秋晚自洞庭湖别业寄穆秀才
皮日休（唐代）

破村寥落过重阳，独自撄宁葺草房。风撦红蕉仍换叶，

雨淋黄菊不成香。野猿偷栗重窥户，落雁疑人更绕塘。

他日若修耆旧传，为予添取此书堂。
句
刘萧仲（宋代）

招客饮治聋，聊复尽余杯。
木兰花慢（寄朱子西）
尹济翁（宋代）

渺渺怀芳意，苦对景、可怜生。记燕外莺边，柳深竹嫩，度密穿青。如今淡烟细雨，正午窗半梦酒初醒。乐事怎堪重省，起来一饷愁萦。

悠然又把酒壶倾。摆不动离情。想闲却春游，绿阴深院，芳草长亭。乾愁有谁解得，傍晚来，风起碎池萍。坐待晴云四卷，依然月上疏棂。
和石声叔留题君仪基石亭二首 其二
郭祥正（宋代）

因山基大石，华榜揭高亭。畦稻翻新绿，山岚浮远青。

鸟行云际度，松籁雨馀听。安得吴生画，为予传小屏。
破贼凯歌八章 其七
李正民（宋代）

再岁吴门赋出车，庙堂谋断两相符。中兴功业休嗟晚，收复关河是壮图。
用贞中舍赠云根竹茅笔各一
严嵩（明代）

青茆束束银兔毫。云根修篁鸾凤毛。娟娟柔翰利所操。

携持蜀山越江涛。投赠直比金错刀。翰林文价赖尔曹。

念我蹇思增郁陶。
有感二首
刘克庄（宋代）

夷齐怨恶本不念，尧桀是非今亦忘。
不知伍子嗔何甚，魄化为潮日夜忙。
丰乐亭小饮
欧阳修（宋代）

造化无情不择物，春色亦到深山中。
山桃溪杏少意思，自趁时节开春风。
看花游女不知丑，古妆野态争花红。
人生行乐在勉强，有酒莫负琉璃锺。
主人勿笑花与女，嗟尔自是花前翁。
藤
王士骐（明代）

手种藤花大可围，暮春小圃亦芳菲。黄鹂隐叶惟闻啭，紫蝶寻春不辨飞。

满架迎风光眩眼，缘溪著雨碧侵衣。漫道破除情事尽，长条柔蔓转依依。
去姑苏
方回（元代）

双脸殷红捧玉尊，阳台仿佛见动香魂。
一生心道苏州好，何事摇船出葑辩门。
系乐府十二首。去乡悲
元结（唐代）

踌蹰古塞关，悲歌为谁长。日行见孤老，羸弱相提将。

闻其呼怨声，闻声问其方。方言无患苦，岂弃父母乡。

非不见其心，仁惠诚所望。念之何可说，独立为凄伤。
寒夜吟
邵雍（宋代）

天加一上寒，我添一重被。
不出既往言，不为已甚事。
责已重以周，与人不求备。
唯是大圣人，能立无过地。
别李义
杜甫（唐代）

神尧十八子，十七王其门。道国洎舒国，督唯亲弟昆。

中外贵贱殊，余亦忝诸孙。丈人嗣三叶，之子白玉温。

道国继德业，请从丈人论。丈人领宗卿，肃穆古制敦。

先朝纳谏诤，直气横乾坤。子建文笔壮，河间经术存。

尔克富诗礼，骨清虑不喧。洗然遇知己，谈论淮湖奔。

忆昔初见时，小襦绣芳荪。长成忽会面，慰我久疾魂。

三峡春冬交，江山云雾昏。正宜且聚集，恨此当离尊。

莫怪执杯迟，我衰涕唾烦。重问子何之，西上岷江源。

愿子少干谒，蜀都足戎轩。误失将帅意，不如亲故恩。

少年早归来，梅花已飞翻。努力慎风水，岂惟数盘飧。

猛虎卧在岸，蛟螭出无痕。王子自爱惜，老夫困石根。

生别古所嗟，发声为尔吞。
子规
朱继芳（宋代）

自身归未得，却劝别人归。
思妇心中事，征夫泪满衣。
蜀天知近远，江树间稠稀。
幸自安双翼，谁教大奋飞。
悼子乘二首 其一
皇甫濂（明代）

肇汝方既诞，发祥良在兹。慧敏标弱龄，圭璋渺前期。

服志远鄙俗，规行多惠仪。性成亶纯孝，疗母宁捐躯。

母患乃始平，子先朝露摧。慈爱二纪中，瞥若冲飙驰。

虚位委空馆，胤类无孑遗。天道苟不虚，在数安可推。

沉忧达晨暮，仿佛盈人思。翰墨芳余迹，形音恍当时。

起居常若随，顾影独无依。周遑损眠食，惊惕长分乖。

魂来或形梦，路绝徒哀悲。
一萼红·断云漏日
佚名（宋代）

断云漏日，青阳布，渐入融和天气。糁缀夭桃，金绽垂杨，妆点亭气佳致。晓露染、风裁雨晕，是牡丹、偏称化工美。向此际会，未教一萼，红开鲜蕊。迤逦。渐成春意。放秀色妖艳，天真难比。粉惹蝶翅，香上蜂须，忍把芳心萦碎。争似便，移归深院，将绿盖青帏护风日。恁时节，占断与、偎红倚翠。
应化非真分第三十二
释印肃（宋代）

易开终始口，会理休分剖。
照镜失却头，引惹波波走。
五言小诗三首 其三
朱松（宋代）

牛归坡草煖，船系岸花零。白堕尊同卧，黄昏月照醒。
五月二十日还旧居有感
孙应时（宋代）

晨光澹凉月，霁宇来清风。
轻舟泛涟漪，初旭升瞳曨。
水气散洲泛，蔓花缀榛丛。
我行何所之，故林翳蒿蓬。
舍掉理幽径，开颜揖前峰。
出门望平皋，良苗郁以葱。
恭惟昔先人，有此一亩宫。
遗字满尘壁，所忧非困穷。
但愿君与相，燮调致年丰。
前途虽绵邈，初心如可辨。
云何十年外，低徊犹有惮。
蟋蟀鸣我阶，秋风岁将宴。
日月岂待人，及今当自谏。
尝治事公堂有雀时飞集案上漫吟一绝
张天赋（明代）

案上清风绝点埃，等閒时往复时来。乾坤物我浑忘却，墙角冲寒喜放梅。
仙湖
储惇叙（宋代）

咫尺仙湖号堵平，先贤曾此劝农耕。若教一日归豪右，敢向黄公庙下行。
夜半
李正民（宋代）

虚堂卧听雨如倾，却讶蟾光透牖明。起唤仆人犹未醒，楼头挝鼓报三更。
满江红（重九登增江凤台望崔清献故居）
陈纪（宋代）

凤去台空，庭叶下、嫩寒初透。人世上、几番风雨，几番重九。列岫迢供远目，晴空荡荡容长袖。把中年、怀抱更登台，秋知否。

天也老，山应瘦。时易失，欢难久。到于今惟有，黄花依旧。岁晚凄其诸葛恨，乾坤只可渊明酒。忆坡头、老菊晚香寒，空搔首。
西乡星歌
黄遵宪（清代）

人不能容此嵚崎磊落之身，天尚与之发扬蹈厉之精神。

除旧布新识君意，烂烂一星光射人。人人惊呼伯有至，昨为天盗今为厉。

海上才停妖鸟鸣，天边尚露神龙尾。神龙本自西海来，蹈海不死招魂回。

当时帝星拥虚位，披发上诉九天阊阖呼不开。尊王攘夷平生志，联翩三杰同时起。

锦旗遥指东八州，手缚名王献天子。河鼓一将监众军，中宫匡卫罗藩臣。

此时赤手同捧日，上有一人戴旒冕，是为日神之子天帝孙。

下有八十三州地，满城旭彩辉红轮。乾坤整顿兵气息，光华复旦歌维新。

无端忽唱征韩议，汝辈媕阿难计事。参商水火不相能，拂衣大笑吾归矣。

归来落拓不得志，牵狗都门日游戏。鼻端出火耳后风，指天画地时聚议。

夜半拊床欲为帝，奋梃大呼投袂起。将军要问政府罪，胡驱吾辈置死地？

三千万众我同胞，忍令绞血输血税。死于饥寒死于苛政死于暴客等一死，徒死何如举大计。

一时啸聚八千人，各负长刀短铳至。赤囊传警举国惊，守险力扼熊本城。

雷池一步不得过，天纲所际难逃生。十二万军同日死，呜呼大星遂陨地！

将军之头走千里，将军之身分五体。聚骨成山血作川，噫气为风泪如雨。

此外喑呜叱咤之声势，化为妖云为沴气。骑箕一星复归来，狼角光芒耀天际。

吁嗟乎，丈夫不能留芳千百世，尚能贻臭亿万载。

生非柱国死非阎罗王，犹欲齰血书经化作魔王扰世界。

英雄万事期一快，不复区区计成败。长星劝汝酒一杯，一世之雄旷世才。
张澧州挽诗
项安世（宋代）

持橐中朝贵，餐毡异域留。人皆敬先德，我已识君侯。

气节传三世，才猷著两州。承家五男子，身后更何求。
【双调】夜行船　春晓
朱庭玉（元代）

晓角梅花三弄曲，勾引起禁钟楼鼓。曙色将分，漏声才息，残月楼沉江渚。
【挂玉钩】迤逦莺啼共燕语，偏向闲庭户。春困佳人睡未足，好梦方惊寤。
淡脸霞，松鬟雾。欲对鸾台，再整妆梳。
【庆宣和】十二帘钩闲控玉，尚掩流苏。嫩寒犹怯透罗襦，绣帏，未出。
【天仙令】晨妆罢，信步向庭隅。晓日楼台，秋千院宇。那更杜鹃催，春事
归欤。怜红爱紫无限心，空自长吁。
【离亭煞】伤春欲待留春住，留春不住随春去。凭谁寄与，问春归去归何处？
只见覆莓苔糁落花，衬榆英铺香絮，又见潋滟池塘涨绿。纵不为五更风，管多因
半夜雨。　秋夜
秋夜谁家砧杵声？不管有人愁听。倦客伤心，披衣独步，踏遍绿苔幽径。
【庆宣和】仙鼠翻风舞画楹，月色偏明。地龙经雨唱空庭，露华，乍冷。
【天仙令】人初静，寂寞旅魂惊。玉宇澄澄，银河耿耿。帘幕夜寒生，月淡
风清。惊鸟绕枝栖未宁，蛩雁哀鸣。
【离亭煞】怯单衣渐觉西风劲，想多情不念东阳病。对景动羁怀，添客恨增
归兴。近玉阑，临金井，早是离人闷哽。桂子散清香，梧桐弄碎影。　悔悟
无限莺花慵管领，恐似沈郎多病。宋玉伤哉，安仁老矣，衰鬓怕临明镜。
【挂玉钩】草草花花一梦惊，断了乔行径。大着多情换寡情，闹里宜寻静。
有况味，无踪影。废尽功夫，误了前程。
【庆宣和】若是自家空藏瓶，梦撒撩丁，花姑不重女猱轻，任谁，见哽。
【天仙令】千金废，火上弄冻凌。他尽是劳成，咱都是志诚。博得个好儿名，
那里施呈。而今纵有双秀才，谁是苏卿？
【离亭煞】早收心拘束定疏狂性，倒大来耳根清净，头轻眼明。跳出面糊盆，
迷魂寨，玻璃井。折莫恁漫天张网罗，遍地剜坑阱，莫想他自家夜行，被你甜句
儿啜来奸，虚脾儿赚得省。
句
吴璋（唐代）

水流天际惊春动，山入云间斗碧攒。
赠清叟行
陈普（宋代）

共君一夜话三生，语正投机君又行。
溪柳效颦添别恨，岸花和意送离程。
惊时莫问归巢燕，赠别愁闻求友莺。
今夜梦中重聚首，鸡声茅店已三更。
四月八日赞佛诗
支遁（魏晋）

三春迭云谢，首夏含朱明。祥祥令日泰，朗朗玄夕清。

菩萨彩灵和，眇然因化生。四王应期来，矫掌承玉形。

飞天鼓弱罗，腾擢散芝英。绿澜颓龙首，缥蕊翳流泠。

芙蕖育神葩，倾柯献朝荣。芬津霈四境，甘露凝玉瓶。

珍祥盈四八，玄黄曜紫庭。感降非情想，恬怕无所营。

玄根泯灵符，神条秀形名。圆光朗东旦，金姿艳春精。

含和总八音，吐纳流芳馨。迹随因溜浪，心与太虚冥。

六度启穷俗，八解濯世缨。慧泽融无外，空同忘化情。
次勾曲外史西湖感怀韵
张仲深（元代）

一鞭春入晓萧萧，长记寻诗过段桥。花底莺声閒送客，马头山段欲凌霄。

情怀忽尔思前载，风物多应似故朝。蹋尽春光生感慨，当年王气逐虹销。
【中吕】快活三过朝天子四边静
马谦斋（元代）

春
海棠娇，恰睡足，牡丹香，正开初。只愁春色在须臾，休教燕子衔春去。
辇毂，景物，芳草碧重城路。五花娇马七香车，帘挂锦珂鸣玉。箫鼓声中，园林佳处，翠鬟歌红袖舞。
近黄公酒垆，诵坡仙乐府，直吃到月转垂杨树。明时难遇，百岁光阴过隙驹。休教辜负，春来春去。榆钱乱舞，难买春光住。
夏
恰帘前社燕忙，正枝头楚梅黄。当空畏日炽炎光，杨柳阴迷深巷。
北堂，草堂，人在羲皇上。亭台潇洒近池塘，睡足思新酿。竹影横斜，荷香飘荡，一襟满意凉。醉乡，艳妆，水调谁家唱？
红尘千丈，岂羡功名纸半张？渔樵闲访，先生豪放，诗狂酒狂，志不在凌烟上。
秋
芰荷衰，翠影稀。豆花凉，雨声催。谁家砧杵捣寒衣？万物皆秋意。
燕归，雁飞，霜染芙蓉醉。长江万里鲈正肥，谩忆家乡味。啸月吟情，凌云豪气，岂当怀宋玉悲！
赏风光帝里，贺恩波凤池，喜生在唐虞世。香山叠翠，红叶西风衬马蹄。重阳佳致，千金曾费。黄橙绿醅，烂醉登高会。
冬
李陵台，草尽枯。燕然山，雪平铺。朔风吹冷到天衢，怒吼千林木。
玉壶，画图，费尽江山句。苍髯脱玉翠光浮，掩映楼台暮。画阁风流，朱门豪富，酒新香开瓮初。毡帘款籁，橙香缓举，半醉偎红玉。
相对红炉，笑遣金钗剪画烛。梅开寒玉，清香时度。何须蹇驴，不必前村去。
秋村
艾性夫（元代）

稻黄雁入蔗境，水落鹭过屠门。
一片寒烟晚景，数声牧笛秋村。
长芦阻风
刘攽（宋代）

万顷寒涛浸日车，迅风重叠浪成花。云深不辨江灵事，时见奔驹走岸沙。
古意四首寄张可与孙晋卿
陆文圭（元代）

长松百尺荫官街，街吏斧锯弃官柴。
高寒自是饱风雪，岁晚只合居穷崖。
还韩城三首 其二
吕本中（宋代）

老有幽禅着，穷知俗事疏。渐谙深屋病，无复故人书。

日月驰驱后，江山疾病馀。新凉有佳句，端为述离居。
次韵张宏道劝释奠致斋
葛胜仲（宋代）

斋居屏尘务，况复儒宫清。木落必粪本，祭菜敢不诚。

瑚簋见三代，错落罗两楹。骨冷破梦境，虚窗坐黎明。

祠官趣盥颒，珊然环佩声。巍巍素王像，视若四海营。

当时杏坛士，与享彯华缨。乐教属昭代，弟子陈歌笙。

端如从陈蔡，琴舞纷纵横。元功流万祀，德大遍诸生。
句 其一
范成大（宋代）

横枝对菊开。
句
江施（宋代）

深随石窦千寻去，远自云峰十里来。
送郑况往淮南
司空曙（唐代）

西楚见南关，苍苍落日间。云离大雷树，潮入秣陵山。

登戍因高望，停桡放溜闲。陈公有贤榻，君去岂空还。
夔州歌十绝句·其一
杜甫（唐代）

中巴之东巴东山，江水开辟流其间。
白帝高为三峡镇，瞿塘险过百牢关。
汉宫人
王格（明代）

秋入披香玉露浓，晚妆初罢凤楼钟。
恃恩醉却昭阳酒，误把红绳戏睡龙。
梅
胡仲弓（宋代）

天地有生意，验之阳气回。
所以霜雪中，春风先及梅。
江园书事寄卢纶
司空曙（唐代）

种柳南江边，闭门三四年。艳花那胜竹，凡鸟不如蝉。

嗜酒渐婴渴，读书多欲眠。平生故交在，白首远相怜。
游九锁山
姚显（宋代）

九锁碧阴凉，行人古道长。
四山松雨过，一路稻云香。
怪瀑惊危磴，残蝉乱夕阳。
长安金屋好，梦不到山房。
西湖僧舍
释清顺（宋代）

竹暗不通日，泉声落如雨。春风自有期，桃李乱深坞。
偈颂一百二十三首
释普度（宋代）

年年是好年，日日是好日。
新年人看旧年人，旧年日有新年日。
潮生涨旧痕，潮落石头出。
万物有迁流，迁流无变易。
有变易，上上大吉。
滁州官舍
王禹偁（宋代）

失职金銮假一麾，琅邪山色遶城池。
解龟且作三年调，下马先吟八绝诗。
勾检簿书宁免俗，逢迎使命亦随时。
公余不敢妨吟咏，异日声名继至之。
次陈颐刚与许拾遗酬唱之作
廖行之（宋代）

奇谋端合赞几沈，何事山林意味深。
引类古人方厚禄，忧时百念可灰心。
会看览德翔千仞，未信干霄老百寻。
却笑疎慵真漫仕，閒中赢得二毛侵。
童丱须知 其一
史浩（宋代）

帘帷聊欲障堂皇，有德何须锦绣光。四汉孝文真谊主，殿中只集上书囊。
送童贰守栗卿之姑苏
潘希曾（明代）

十年萍梗事堪嗟，犹喜相逢鬓未华。州县岂宜清庙器，诗书元自大方家。

黄花暂醉离亭晚，鸿雁同征去路赊。回首吴江枫落夜，诗成须向故人誇。
寄祁羡仲兼讯卢唐宪庞与虔 其二
曾仕鉴（明代）

客满金陵酒不虚，梦回康乐赋何如。云泥转盼成今昔，肠断西昌乞食书。
句
周林（宋代）

殷红片片点苍苔。
吏部彭侍郎召会冯少师园亭即席赋诗
范祖禹（宋代）

门生犹记凿龙登，载酒东堂命友朋。
终日清谈陪几杖，赤松况是坐禅僧。
暮鸟投林和张明教 其一
袁宏道（明代）

雾卷复烟披，嘈嘈话许时。大都寻故侣，莫是拣高枝。

半岭云千态，疏林月一规。夜寒风袅袅，归梦在天池。
鱼袋山
虞俦（宋代）

山名鱼袋不寻常，正在西茔水口傍。往日先君亲指似，果然紫绶印金章。
嘉禾驿
蒋之奇（宋代）

盱江清浅见游鳞，百尺飞桥跨碧津。行过水南看更好，风光骀荡百花春。
光化道中遇雨
沈括（宋代）

望远初翻叶，随风已结阴。雨蓬宜倦枕，乡梦入寒衾。

蓑笠侵郧俗，溪山动越吟。烟波千里去，谁识魏牟心。
身世
陆游（宋代）

身世飘然似断云，时人误许与斯文。
旋偿碑债动千里，强理诗情无一分。
子美旧悲残酒炙，幼安今老白襦裙。
余生自喜浑无事，清夜铜炉炷宝熏。
谢侯彦明惠白莲栽 其二
张栻（宋代）

青鞋不踏远公社，偶共濂溪嗜好同。少待薰风开玉镜，与君来赋月明中。
逐疟鬼
戴炳（宋代）

咄哉疟鬼何冥愚，沉魄犹滞江流居。孰云胄出高阳氏，而乃不肖如此欤。

为妖常闯秋令动，作威又窃炎官馀。今年恣睢逞暴虐，十户九室闻嗟吁。

人生一岁一寒暑，自有大疟缠其躯。翻手为凉覆手暖，笑尔祸福才须臾。

痴儿騃女或汝怖，那能嚇我烈丈夫。汝不记少陵诗句有神语，子璋髑髅血模糊。

昌黎遣逐更多术，灌毒炷艾挥灵符。今来古往共憎疾，奈何长恶终不渝。

胡不学鲛人细织冰绡制云裾，胡不从湘君缓移桂棹搴芙蕖。

乃甘卑渫贾众怨，厌禳唾骂无时无。尔来经旬瞰吾室，再三谢遣犹踟蹰。

吾诗吾酒既不废，汝穷汝技将何如。大江秋色正潇洒，明月皎皎风疏疏。

便须悟悔速归去，啸俦呼侣相嬉娱。夜阑吟彻欲就睡，灯花照眼团如珠。

梦回病思砉然散，飒飒风籁生庭梧。
次韵常之岁晚督才叔诗课
许及之（宋代）

流年舍我疾于飞，受岁于予孰敢违。有愧渊明新觉是，自怜伯玉旧知非。

盍簪烈炬昏骑马，博簺相欢夜倒衣。岂复少年豪气事，诗坛聊为解坚围。
戏答天休
宋祁（宋代）

老书堆几宁堪读，酸酒盈樽不用赊。
料得君非贪九锡，短辕长柄趣还家。
乡校颂
陆淞（宋代）

乡校有基，如德弗亏。
刘侯迁之，魏侯新之，
李侯能成之。
食莲子三首
杨万里（宋代）

白玉蜂儿绿玉房，蜂房未绽已闻香。
蜂儿解醒诗人醉，一嚼清冰一咽霜。
招东曙观稼
顾清（明代）

少眈耕稼苦无田，马上朝鸡二十年。晚景天留作佳话，赏音人复往同川。

槔亭旧葺依深树，风槛新开俯碧涟。明日分秧有前令，酒杯还向绿阴传。
杂曲歌辞。壮士吟
贾岛（唐代）

壮士不曾悲，悲即无回期。如何易水上，未歌先泪垂。
秋兴 其六
魏学洢（明代）

片帆斜入荻花洲，笑指西溪话旧游。曲水楼前留我在，远云飞处有人不。

村翁来往逢归径，稚子蹁跹上钓舟。兹日几山同眺望，登临遥忆洞庭秋。
拟赏花钓鱼诗 其十
彭汝砺（宋代）

九重殿阁五云中，閒暇君臣燕乐同。芳卉便成金色界，游鳞如在水晶宫。

承云乐见太平象，湛露诗成王者风。从幸甘泉能献赋，愧无人可似扬雄。
无题
刘克庄（宋代）

鲸海外多仙境界，蚁窠中有小乾坤。
不愁北谷愚公老，自觉南柯太守尊。
石州城
武元衡（唐代）

丈夫心爱横行，报国知嫌命轻。楼兰径百战，

更道戍龙城。锦字窦车骑，胡笳李少卿。生离两不见，

万古难为情。
同志顾云下第出京偶有寄勉
郑谷（唐代）

凤策联华是国华，春来偶未上仙槎。乡连南渡思菰米，

泪滴东风避杏花。吟聒暮莺归庙院，睡消迟日寄僧家。

一般情绪应相信，门静莎深树影斜。
客永定寺怀天竺
释行海（宋代）

寂寞潮声入寺门，浦风吹落树头云。
几番忆著芗林石，昨夜孤猿梦里闻。
董邦达云山图
弘历（清代）

画家气韵造绝诣，邦达气韵乃馀事。细皴粗抹无不佳，不期其法神其意。

承命为此云山图，云如欲雨山如醉。奇峰诡巘凡几重，密叶枯枝以万计。

谓宜凹处置人家，果见精蓝倚葱翠。溟濛滃郁有馀润，空白浮青各殊致。

张壁只虑天龙窥，夺造化工彼所忌。
和张叔夏梅岭 其二
赵士礽（宋代）

一岭江梅烂熳芳，追陪杖屦兴偏长。山幽日转移疏影，人静风回度暗香。

从尔轻肥多宴赏，嗟予清健对时康。他年自许调金鼎，绝味应当献帝王。
畲田词
王禹偁（宋代）

鼓声猎猎酒醺醺，斫上高山入乱云。
自种自收还自足，不知尧舜是吾君。
宿山驿
张蠙（唐代）

驿在千峰里，寒宵独此身。古坟时见火，荒壁悄无邻。

月白翻惊鸟，云闲欲就人。只应明日鬓，更与老相亲。
艮岳百咏 泛雪厅
李质（唐代）

月团携下九重天，来试人间第一泉。正在水声山色里，六花浮动紫瓯圆。
赠沙鸥
白居易（唐代）

老逼教垂白，官科遣著绯。形骸虽有累，方寸却无机。

遇酒多先醉，逢山爱晚归。沙鸥不知我，犹避隼旟飞。
颜廷愉过访有赠时廷愉将之都下因寄诸友
胡应麟（明代）

片帆风雨泊孤城，一刺龙门曳履迎。阀阅平原推世德，诗篇光禄擅才名。

风期乍拥衰颜壮，雪色频扶病眼明。多谢酒人燕市上，竹林吾已负生平。
教监寺写真救赞
释正觉（宋代）

胡床一默，智游理窟。
偏正往来，离微出没。
上下混成也二仪之根，去来平等也三世之则。
有时随应诸尘，不可说似一物。
修证不无，污染不得。
震之东，兑之西，
离之南，坎之北。
青州布衫，镇州萝蔔。
当家行眼里有筋，本色汉舌头无骨。
邵考功遗鮆鱼及鮆酱
梅尧臣（宋代）

已见杨花扑扑飞，鮆鱼江上正鲜肥。
早知甘美胜羊酪，错把莼羹定是非。
赠汪鲁狂 其二
佘翔（明代）

遨游南北访仙踪，老去还乘白岳龙。莫讶荷衣香不散，三姑亲赠玉芙蓉。
初夏山居有怀长沙从游四首
赵蕃（宋代）

日者因回使，人才致一书。
有怀那再写，为况又何如。
贾傅长沙国，陶公五柳庐。
文章且难进，可向友朋疏。
次韵元衡两绝句
赵蕃（宋代）

旧说诗坛不可攀，岂期于此得窥斑。
茫茫世事催人别，数见犹期数日閒。
重纪五子篇 其一 汪司马道昆
王世贞（明代）

司马诚国器，豁落不庸庸。兼济文武资，南北倚折冲。

爱弟若一身，怜才见春风。五十佐元枢，犹在塞与通。

高卧黄山表，健笔吐如虹。珠玑走荒裔，金石耀幽宫。

如发汲郡藏，孰当檀左锋。自余友太原，涊然畏雕虫。

济南贵叶玉，物论时不同。所以千秋叶，唾手归宗工。
再和复答
释德洪（宋代）

道乡是宅扶归路，法喜为妻笑鼓盆。蟭螟胆大敢巢蚊，游戏秋毫锋际立。

卷藏法界眼中蹲，自然函盖合乾坤。醉里两篇开烂锦，雨前千丈挂弯霓。

杨梅卢橘恰尝时，自笑此生真逆旅。人情何处不同巇，禅心且作絮沾泥。
春山
文同（宋代）

冈原草木秀，溪谷云霞媚。
君笔谁所传，独解吐和气。
访原仲山居
刘子翚（宋代）

寂寂临湖屋，湖风为掩门。
鸟声幽谷树，山影夕阳村。
好事长留客，虽贫亦置樽。
平生枯淡意，去此欲谁论。
刘知监端午前一日以诗送甜苦笋末章有谢绝香蒲与酒壶之句以五绝句送酒 其五
许及之（宋代）

湖光可吸太清孤，渔父鸣鞭少得无。幸自有诗酬午节，不应无酒住西湖。
南歌子·紫绶新符竹
李壁（宋代）

紫绶新符竹，叶赪老弟兄。

西风吹棹过湖亭。杨柳夫渠相伴、也多情。

况是瀛州侣，来同酒盏倾。

白沤浑不避双旌。一种风流人似、玉壶清。
九日在迩索居无聊取满城风雨近重阳为韵赋七
戴表元（宋代）

忧患与寒暑，攻人如五兵。
中年学养道，严於守坚城。
秋风不相贷，白发日夜生。
白尽会须止，阅熟已不惊。
雪中看梅
杨万里（宋代）

犯雪寻梅雪满衣，池边梅映竹边池。
要寻疏影横斜底，拣尽南枝与北枝。
海陵寄李子效
徐振芳（清代）

淡淡长河落日愁，美人芳讯到沧洲。犹龙久矣逃尘世，牵犊公然饮上流。

赤水有珠归罔象，碧天无际泛虚舟。班荆拟在云深处，一醉青莲海岳楼。
楼居狂吟
吴龙翰（宋代）

四山如画不胜奇，朝暮烟云都是诗。
楼上吟声穿碧落，天公罚我鬓成丝。
淳熙已酉二月二日皇帝登宝位镃获厕廷绅辄成
张镃（宋代）

宣召班排过隔廊，耸闻神器授储皇。
只将揖逊为家法，我宋真宜万代昌。
念奴娇
陈德武（宋代）

惜花心事，不由人、蝴蝶梦魂先觉。刚纳绣鞋行掠鬓，仰见斗横觉杪。昨日深红，今朝轻白，颜色殊昏晓。此中滋味，料他尘世知少。
问二十四番风，寒梅并绛楝，始终俱好。须看未开开又谢，多少落英颠倒。彩缀隋园，鹿游唐苑，哀乐无凭祷。此音谁寄，凭阑犹把琴抱。
寄秋怀 其十
赵蕃（宋代）

两载沅湘役，虽劳何所为。虾行仍蛭渡，犹豫复狐疑。

孰念锄犁把，殊胜手板持。山南与山北，舍子更从谁。
颂古一百二十一首
释宗杲（宋代）

使得十二时辰，呼来却教且去。
倚官挟势欺人，茫茫无本可据。
次陈秘书韵
释慧远（宋代）

保福当年闲借问，鹅湖骤步入僧堂。
定盘星上无深意，莫认钩头些子香。
己巳七月昌邑途中遇水以车作舟行三十里赋诗纪事
徐基（清代）

少年尚意气，到处学游仙。见险不知止，日暮犹加鞭。

破浪江湖里，独泛木兰船。壮志凌山岳，雄襟贯百川。

古人难行路，我意殊不然。策马走山左，平坦可安眠。

和雨忽淋漓，墟社成深渊。茫茫围天住，浩浩渺无边。

征车息古寺，借榻且迁延。寺僧为我说，前流难寻沿。

五龙新决口，柳沟势相连。欲渡无舟楫，不如且言旋。

踌躇正乏策，夜雨复连绵。点点滴心上，客况倍忧煎。

秋虫声唧唧，若亦为予怜。辗转不成寐，起坐看云天。

朝聚土人谋，不惜杖头钱。沽酒供一醉，聊作欢喜缘。

土人俱踊跃，愿共涉沦涟。旋即驾我车，驱之入清泉。

或者推其尾，或者挽其前。马亦奋两耳，努力渡云烟。

以车代舟筏，居然行之便。途长马力乏，车内水涓涓。

喘息复前征，飘飘到陌阡。仆人长叹息，此行尚勉旃。

我唯顾之笑，水下尽原田。并无蛟龙窟，何必畏其颠。

吁嗟乎！人世风波险十倍，兀坐尚可被拘牵。似此清流殊不恶，相对长吟《秋水篇》。
嘉州
张俞（宋代）

城分二江急，树入九峰开。
地隔犍牂绕，人从楚蜀来。
挽叶太宜人
陈建（明代）

天下有至理，大数不可移。天下有妙理，感应天无私。

吁嗟太母贤，令德女中师。内助誉已播，教子名并驰。

一朝膺诰锡，冠帔乐清时。云胡大数临，风波匪人为。

伟哉仁冢嗣，一德表孝思。颠沛知有母，宁复顾身危。

号顿吁上帝，身代复奚疑。仗此精诚格，感应桴鼓随。

异梦速匠氏，飞渡瞿塘瀰。须臾神斧挥，解蹇跻平夷。

贤母幸无恙，顾视喜移时。全家荷无恙，冥冥显护持。

岂有他谬巧，孝弟通神祇。始信天人理，居高还听卑。

贤母适数尽，和扁不可施。巨峡洪涛中，拯溺兹已奇。

五十不称夭，矧已届古稀。况复多贤嗣，振振并麟儿。

二难尤世罕，勋业期皋夔。策名垂汗简，显扬端在兹。

含笑九原下，应知靡憾遗。感此希奇事，相逢重叹咨。

愧乏如椽笔，聊尔陈芜词。
打球图
晁说之（宋代）

阊阖千门万户开，三郎沉醉打球回。
九龄已老韩休死，无复明朝谏疏来。
偶题二首
李商隐（唐代）

小亭闲眠微醉消，山榴海柏枝相交。

水文簟上琥珀枕，傍有堕相双翠翘。

清月依微香露轻，曲房小院多逢迎。

春丛定见饶栖鸟，饮罢莫持红烛行。
钱氏通惠泉
葛胜仲（宋代）

山翁彻骨清，日饮一瓢水。天公隐其穷，殆将贻石髓。

先敕西神君，一派疏清泚。初惊石罅出，盈科来未已。

其潴为渊潭，其汇则沼沚。酌比九陇泉，饧味参差是。

一瓯紫笋春，牙颊留甘美。馀波共濯缨，溅沫邀洗耳。

山中有异事，喜甚屐折齿。长安昊天观，秦吴隔千里。

妄云脉络通，道人真疏矣。寄语赞黄公，未应停水递。
过万里桥
陆深（明代）

愁闻万里桥南路，回首关河万里多。入望煖云山破白，长年腊月水层波。

石阑且逐行行度，蜀道时听款款歌。此去应知东到海，欲凭双鲤问如何。
题源分竹亭
刘言史（唐代）

绕屋扶疏千万竿，年年相诱独行看。

日光不透烟常在，先校诸家一月寒。
送刘散员赋得陈思王诗明月照高楼
杨濬（唐代）

高楼一何绮，素月复流明。重轩望不极，馀晖揽讵盈。

镜华当牖照，钩影隔帘生。逆愁异尊酒，对此难为情。
寄伯成
余观复（宋代）

风雅不可复，亦乃世代然。
君看黄初语，已减河梁篇。
神思透溟涬，至宝辞雕镌。
党欲剩着语，不如寂无言。
初春滕方伯支学宪招饮药洲药洲南汉离宫有池今名白莲池畔有九曜石 其四
叶春及（明代）

苍池流碧玉，传是汉离宫。霸气千秋尽，文轺五岭通。

市槐风转绿，坛杏雨沾红。即事成今古，青山满越中。
普安道中
郭登（明代）

竹暗藤荒路欲迷，一重山度一重溪。
枯槎偃蹇如人立，蛮语侏亻离似鸟啼。
花底雨晴飞蛱蝶，水边冬暖见虹霓。
只应风味堪题处，三寸黄柑压树低。
寄淮上柳十三
顾况（唐代）

苇萧中辟户，相映绿淮流。莫讶春潮阔，鸥边可泊舟。
调笑令
晁补之（宋代）

波恶。倚江阁。大艑轲峨帆夜落。横堂朱户多行乐。大堤花容绰约。宜城春酒郎同酌。醉倒银缸罗幕。
次韵彦章三首 其一
韩淲（宋代）

三篇怀友赋新诗，浑是经书有德辞。须信胸中本泾渭，交游不为俗推移。
笑指轩
钱时（宋代）

笑指岩前石怪奇，几人来此认桃溪。
回头便是桃溪路，莫向儿曹指处迷。
春日偶题城南韦曲
罗邺（唐代）

韦曲城南锦绣堆，千金不惜买花栽。

谁知豪贵多羁束，落尽春红不见来。
峡山寺 其四
朱次琦（清代）

拱别应公去，缆舟清我心。尝鱼寒具出，谈虎夜镫深。

云合诸峰色，风飕万壑音。江湖方满地，灭迹不成阴。
挽汪给事
程珌（宋代）

抱大难倾橐，随时欲见田。
星灾诸葛日，齿少紫芝年。
鲁国麟枯骨，蓝田玉折瑄。
忍闻环佩响，帝所侍钧天。
题郑板桥墨竹
王季珠（清代）

月来筛影风来啸，挺雪拒霜标劲操。淡浓疏密一笔挥，卓然写出绿卿照。

从来画工判优劣，判在精神到不到。写到心花怒发时，不论直挥与横扫。

千竿万竿玉亭亭，败叶枯枝也觉好。吸尽渭川真骨髓，莫怪神肖貌不肖。

并世若逢东坡与，也把先生呼笑笑。
览镜见白发数茎光鲜特异
权德舆（唐代）

秋来皎洁白须光，试脱朝簪学酒狂。

一曲酣歌还自乐，儿孙嬉笑挽衣裳。
再次韵 其二
陈造（宋代）

从公囊笔看西边，不比分弓出酒泉。觞咏每忘秋漏永，平安晏有夕烽传。

痼肠顿已蜂腰病，妙手亲逢鹤背仙。归捋霜须诧儿子，为翁试校故新年。
挽孙处士
陈著（宋代）

魁阀分根异，充然秀气储。
少年古心貌，危世旧诗书。
鵩怪来何早，熊祥梦竟虚。
遥知蕙帐下，昼哭痛何如。
集古 寒食夜雨
李俊民（金朝）

风景依稀似去年，鸟啼花发柳含烟。

夜深斜搭鞦韆索，独向檐床看雨眠。
送人庭鹤
曹松（唐代）

度岁休笼闭，身轻好羽仪。
白云□是伴，沧海得因谁。
唳起遗残食，盘馀在迥枝。
条风频雨去，只恐更相随。
寒食江州满塘驿
宋之问（唐代）

去年上巳洛桥边，今年寒食庐山曲。
遥怜巩树花应满，复见吴洲草新绿。
吴洲春草兰杜芳，感物思归怀故乡。
驿骑明朝发何处？猿声今夜断君肠。
碧沼寺
丁仿（宋代）

万峰翠插锁萦纡，一沼光涵湛碧虚。
驯虎旧闻输野鹿，化龙俄碧失金鱼。
白莲尚结高僧社，古木全荒隐士庐。
襥被须期借禅榻，尽穿荦确与崎岖。
杂咏下 鸂鶒濑
洪适（宋代）

笼宽毛不损，境熟意能驯。自得寒江乐，何忧采捕人。
午日分赋得桃印符 其一
佘翔（明代）

綵丝逢令节，仙篆表灵符。五木精初聚，千门祟已逋。

采莲喧竞渡，斗草艳当垆。别有潇湘意，临流吊左徒。
谒山斋先生易尚书
乐雷发（宋代）

淳熙人物到嘉熙，听说山斋亦白髭。
文字尽传融水后，精神如战辟雍时。
灵椿终不争朝菌，蓍草惟堪养寿龟。
细嚼梅花看总义，只应姬老是相知。
减字木兰花 其三 题陈蓝洲纪游诗刻
朱祖谋（清代）

云关投老。把臂入林成一笑。笠屐逢迎。赢得青山养伯龄。

流传烟楮。诗笔如神心画古。辽鹤归来。剩与残僧话劫灰。
句
刘镇（宋代）

始终无玷缺，出处最光明。
拟长沙访姚雪蓬至永返赋此为寄
乐雷发（宋代）

今傍南轩住，应知理趣精。
通书多似易，论语不言诚。
拟欲听微论，犹能慰别情。
江湖风浪隔，肠断楚鸿声。
水调歌头（次向芗林韵）
杨无咎（宋代）

闰余有何好，一岁两中秋。霁云卷尽，依旧银汉截天流。长记芗林堂上，静对小山丛桂，尊俎许从游。遥想此时兴，不减上南楼。

引玉觞，看金饼，水云头。醉听哦响，宁羡王粲赋荆州。此夕翻成愁绝，未斫广寒丹桂，犹衣敝貂裘。万事付谈笑，斗酒且宽忧。
答祖择之遗新罗墨
梅尧臣（宋代）

海上老松苑，霹雳烧瘦龙。
胡人犀皮胶，团煤烟膏浓。
色夺阳乌犀，来涉溟渤重。
君获乃为赠，我谬虫鸟踪。
且作异土玩，不愧西域筇。
别兄弟
陈季卿（唐代）

谋身非不早，其奈命来迟。旧友皆霄汉，此身犹路岐。

北风微雪后，晚景有云时。惆怅清江上，区区趁试期。
读书寡出拈古韵事作戏谑非咏史体也得五首 其一
陈子壮（明代）

料得曹瞒兵气骄，审音当日见方谣。风流一顾人人误，只合清歌试小乔。
山行 其一
钦善（清代）

人自山中出，方知有路通。磨盘转圆曲，蚁窟走玲珑。

莎草荒亭绿，山矾古墓红。陡然临绝涧，俯首瞰长虹。
黄公山钓台浸水荅陈二教先生 其一
庄昶（明代）

浩荡烟波笑此台，悠然云水不安排。饯无溪友相留去，馔有江鱼自入来。

大放丝纶看月上，小将舴艋认风开。相看歌子还相戏，谁仿前人旧体裁。
和魏道辅雨中见示
王安国（宋代）

移病憛憛久雨中，鸣驺时听六街东。忽吟佳客诗消暑，远胜前人檄愈风。

海运我殊惭斥鴳，陆沉君合伴翔鸿。更酬珠玉思谈笑，裹饭何须厌屡空。
清晖行
陈藻（宋代）

主翁不解饮，安事园池游。从知莲社侣，所乐在清修。

我忆少壮日，未多禅悦优。独醒对佳景，愁纹上眉头。

四方观唱礼，文辞旨趣幽。我膝固不屈，弥陀暗相投。

叶吹光乱转，花覆实泉流。此外无国土，静中反身求。

湛然真赏妙，谁肯寻糟丘。
山中听子规（一作顾况诗）
朱放（唐代）

幽人自爱山中宿，又近葛洪丹井西。

窗中有个长松树，半夜子规来上啼。
奉和咏日午
虞世南（唐代）

高天净秋色，长汉转曦车。玉树阴初正，桐圭影未斜。

翠盖飞圆彩，明镜发轻花。再中良表瑞，共仰璧晖赊。
始到无极作
晁说之（宋代）

徂岁若飞羽，去矣不可招。
谅积寒暑多，我发觉翛翛。
是身一枯木，引忧自焚烧。
河山再游宦，乡国梦魂劳。
友朋不敢思，得意在本朝。
弟妹天一方，披衣泣中宵。
介拙取如此，罪侮肯相饶。
眷言此邦人，不与我逍遥。
五日无羊俎，十日无鱼庖。
懒我蔬菜惯，妻儿嗔呶呶。
亦有寝食地，肘申瓦叹摇。
政自不容膝，如彼风後巢。
当此仲夏时，何以谢炎歊。
前闻严君平，气和生凉飚。
但恐此语欺，古道久可嘲。
平生鄙潘岳，怀县复郁陶。
靖节真吾师，一去何超超。
终期不自堕，赋诗畔牢骚。
过洞庭湖
许棠（唐代）

惊波常不定，半日鬓堪斑。四顾疑无地，中流忽有山。

鸟高恒畏坠，帆远却如闲。渔父闲相引，时歌浩渺间。
岢岚州署
易蘩（清代）

山为屏嶂石为台，活水都从云际来。万壑松涛清夏雨，一帘岚际暗春雷。

寒鸦古树围官舍，澹月中庭老鹤胎。车马不喧城郭静，天教吏降占蓬莱。
晚晴
黄玉衡（清代）

雨气净群绿，花香霏一庭。清瓯浮淡月，凉几卧繁星。

镫影独摇碧，虫声深隐青。明朝拟联骑，霁景眺江亭。
秋花十咏 其十 芦花
方一夔（宋代）

寒芦飒飒响风沙，直待秋来雁作家。夜擘饥翎搏未起，一汀撩乱雪飞花。
春日杂兴十五首 其九
华镇（宋代）

东郊接南陌，芳树缭脩堤。疏雨敛轻埃，十里平如坻。

云日弄晴阴，烟花淡低迷。往来多騕袅，踯躅赴东西。

紫骝连钱花，青骢碧玉蹄。轩头剥秋兔，阔臆竦鸣鸡。

金镳响玲珑，玉校光高低。促缰合组绣，脩策琢玻瓈。

顾影敛逸足，迎风郁长嘶。不逢王武子，与解锦障泥。
龙州书院
曾丰（宋代）

西昌有洲龙屈蟠，爪牙润泽鳞甲寒。
桃花水肥意腾跃，似欲上与青天干。
西昌有士龙变化，云可以乘泥可谢。
胪传未放雷呜春，弦诵犹挑灯破夜。
作成况遇今赵侯，萤窗开处吞龙洲。
儒风相高踏鹏背，士气自敢骑鳌头。
县前洲觜年年长，图谶会当应如响。
雁塔固无过我前，云台更要在人上。
瓶花二首 其一
范成大（宋代）

水仙携蜡梅，来作散花雨。但惊醉梦醒，不辨香来处。
荆溪夜泊
李九龄（唐代）

点点渔灯照浪清，水烟疏碧月胧明。

小滩惊起鸳鸯处，一双采莲船过声。
送徐择之秘校还雎阳二首 其一
刘弇（宋代）

华裾照地雎阳客，入手当年有春色。家山归梦不须多，岁晚青翰天际识。
杨花
朱应辰（明代）

三月江头飞送春，扑人随马断人魂。
隔帘撩乱春无影，着水廉人雪有痕。
燕带残香飞又落，鱼吹小点吐还吞。
可怜天性何轻薄，化作青萍不托根。
金陵别程万里教授
黎廷瑞（宋代）

西风一笑凤凰城，梦里相逢各自惊。
白日共传苏轼死，故人宁料范雎生。
平居慕悦空闾巷，急难周旋如弟兄。
别去各为千载计，隋珠弹誉不须轻。
乡人欲开旧江相勉以诗
晁公溯（宋代）

乡人填然来，亦有双眉厖。
讙言我东堤，夏潦所樁撞。
旧时水流处，沙砾可手扛。
请开百步洪，障以千石矼。
不令近城郭，庶即回涛泷。
坐闻南堰民，籍籍口语咙。
深忧堰或坏，他日病此邦。
二论坚相持，谁者肯屈降。
老夫莫能决，君其问语江。
东窗
文同（宋代）

丛榆落碎钿，蔓柳扑轻绵。
丽畹暗红雾，曲堤横翠烟。
嘉树正阴合，好禽新晤圆。
东窗日已满，犹托隐囊眠。
送三哥守蜀
韩维（宋代）

昔我忠宪公，握节临西州。
于今三十载，馀爱尚应留。
旌旗怆独往，山水记同游。
一歌缁衣诗，涕下不能收。
和咏荆轲
黄淳耀（明代）

六国本蚩蚩，弱姬而为嬴。前锋指督亢，太子呼荆卿。

雪泣视日影，戴头入咸京。金注岂再掷，不待彼客行。

秦强资盗马，楚霸用绝缨。取士以度外，能屈四海英。

忆昨燕市上，剑歌有雄声。狗屠与渐离，皆足托死生。

拈掇苦不广，自致匕鬯惊。丹诚昧大计，轲亦负虚名。

客中有此奇，寄在何门庭。早进黄金台，当值数十城。

在燕非一昔，临发乃经营。岂惟剑术疏，好谋不好成。

千秋博浪椎，一击非凡情。
和曾通直
韩维（宋代）

误落尘中四十年，乞归骸骨喜安全。庙廊论道徒虚耳，彝鼎铭勋愧缺然。

一视荣枯真若梦，两忘喧寂始知禅。金仙秘典容传玩，似与君家有旧缘。
绝命诗 其一
徐元娘（宋代）

毓秀含华十六龄，慈帏口授十三经。奇文不欲撑天地，大节偏教揭日星。

何姓移刘亡汉室，谁人复楚乞秦廷。愿从一死明忠孝，碧血应留万古青。